விடிந்தும் விடியாமலும் பல் துலக்குகிறானோ, குளிக்கிறானோ தெரியாது. ஆனால் மஞ்சளும் பச்சையுமாக ஜிங்கு சாக் என்று ஓடிவிடுவானாம். பையனின் படிப்பு ஆர்வத்தை பார்த்து பால்காரருக்கு புல்லரித்திருக்கிறது. மனைவிதான் ‘நாள் முழுக்க புல்லுக்குள்ளேயே கிடந்தால் அரிக்காம என்ன பண்ணும்’ என்று அடக்கியிருக்கிறார். அது என்ன அரிப்போ? அதை விடுங்கள். நம் கதாநாயகன் ஓடினான் ஓடினான் ஒவ்வொரு நாளும் ஓடினான். சில மாதங்கள் கழித்து தனியாக ஓட போரடிக்கிறது என்று டுட்டோரியலுக்கு வந்த பைங்கிளி ஒன்றையும் கூட்டிக் கொண்டு ஓடிவிட்டான். பால்காரர் ஒக்கலிகர். அந்தப் பெண் வேறு சாதி. விடுவாரா? வந்தால் வகுந்துவிடுவேன் என்று சொல்லிவிட்டார். அதோடு சரி. ஓடியவன் ஓடியவன் தான். திரும்பவேயில்லை. பால்காரர் மனைவிதான் குந்த வைத்து அமர்ந்து அழுதிருக்கிறார். ஆனால் அழும் போதெல்லாம் இடுப்பிலேயே உதைத்திருக்கிறார். ‘இந்த எழவெடுத்தவன் உதையை எவள் வாங்குவது’ என்று அவரும் அழுவதைக் குறைத்துக் கொண்டார்.